**КРОС РТС-А**

**УМЕТНИЧКИ САДРЖАЈ**

**Упутство за уметнички садржај**

**ИКТ ФилмФест:**

Успоставља контакт путем савремених дигиталних технологија и средстава комуникације и покреће децу - младе из Србије, региона и дијаспоре на стварање кратког играног или документарног филма. У основи идеје је дигитална писменост и упознавање различитих култура, обичаја и традиције народа који живе на овом подручју, где деца имају прилику да кроз савремену технологију презентују садржаје који су њима занимљиви. Пројекат је доступан и видљив свакодневно путем YouTube канала, а најбољи филмови ће бити приказани на финалу ИКТ ФилмФеста у Новом Пазару (6. – 8. 11.2024).

Учесници су основци и средњошколци, узраста од 7 до 19 година из Србије, региона и дијаспоре. Неопходно је да у свакој школи која конкурише постоји наставник који ће водити пројекат. Најбоље је да то буде наставник који већ води филмску, драмску, литерарну или ликовну секцију. Потом следи формирање креативних тимова са циљем да направе кратки играни или документарни филм (3-5 минута). Филмови немају задату тему, могу да обрађују све садржаје интересантне младим људима. Садржаји не смеју да садрже увредљиве поруке на верској, националналној, полној или било којој другој основи. Такође, не смеју да садрже било шта чиме се одређена група или појединац могу осећати угрожено, дискриминисано или дискредитовано. Путем савремених дигиталних технологија и средстава комуникације, учесници успостављају контакт и заједно пролазе кроз све фазе рада на филму - од смишљања идеје, преко писања сценарија, припрема и снимања, до монтаже и финалне обраде филма. Филмови могу бити снимљени камером или мобилним телефоном. Уколико се снимају мобилним телефоном, морају бити у хоризонталном формату, минимум у резолуцији 1080 п.

Филмови се шаљу до 15. 10. 2024. на мејл: iktfilmfest@gmail.com; или ikt.filmfest@gmail.com. Сви приспели филмови биће доступни јавности путем YouTube канала – **IKT FilmFest 2024**. и сајта [www.iktfilmfest.rs](http://www.iktfilmfest.rs)

Стручна комисија (састављена од три филмска професионалца) одлучује о најбољим филмовима и прави селекцију која ће бити приказана у Новом Пазару. Коначно, на завршној свечаности победнички филмови добијају награде. Уметнички директор ИКТ ФилмФеста је редитељ Стефан Арсенијевић, проф. ФДУ УБ.

\*\*\*\*\*\*\*\*\*\*\*

**Ђачки Стрип-фест „ФАНТАЗИЈА УМА“:**

Сценарио (прича *Чудесна библиотека* је на крају текста) је истоветан за све, а дело је савременог српског писца Уроша Петровића. На основу задатог сценарија, ђаци производе стрип на највише четири (4) табле. Уопштено, поступак тече на следећи начин:

Прва фаза: пролажење кроз сценарио (индивидуално);

Друга фаза: међусобни разговор ђака, а потом и њихов разговор са наставником;

Трећа фаза: одређивање и дизајн ликова;

Четврта фаза: скицирање и кадрирање страна;

Пета фаза: реализација финалних стрип табли.

Дозвољено је радити црно-бели или стрип у боји.

Израда стрипа у свим техникама. Дозвољен број страна- четири (4 табле стрипа).

Радови се шаљу до 10. 9. 2024. на мејл: stripfest.fantazijauma@gmail.com.

Пројекат ће бити доступан и видљив свакодневно на једном електронском месту, на сајту: <https://stripfestfantazijauma.gradbijeljina.org/>.

Завршна смотра - Фестивал најбољи стрипови одржаће се у Бијељини, 26. – 28. 9. 2024.

Трочлани жири, састављен од еминентних професора Универзитета уметности-Београд и стрип уметника, прогласиће Најбољи ђачки стрип у 2024. Стрипови који су ушли у најужи избор биће штампани у Зборнику најбољих радова.

Уметнички директор – Марко Шерер, вишеструко награђивани графички дизјанер, илустратир, стрип цртач.

Сви приспели радови биће изложени у Галерији ЦК „Семберија“, Бијељина.

\*\*\*\*\*\*\*\*\*\*

**„Ечка 2024“, Фестивал илустрације и цртежа деце и младих (ФИЦ – „Ечка 2024“):**

У зависности од узраста, ученици тему за цртеж или илустрацију бирају из одломака романа Издавачке куће „Klett”, генералног партнера 34. Кроса РТС-а.

Одломке романа из едицијe „Читалачки маратон”, прича о српским владарима и владаркама, као и трилогије „Вир светова”, „Гамиж” и „Магма”, учесници Фестивала могу преузети у пдф формату са веб-сајта [www.klett.rs](http://www.klett.rs/), рубрика „FIC – Ečka 2024”.

Илустрације и цртеже могу израђивати у свим техникама на највише једној страни.

Радови се шаљу до 30.10. 2024. на електронску адресу: ecka2024@gmail.com, уз назнаку страна књиге која је коришћена.

Пројекат ће бити доступан и видљив свакодневно на једном електронском месту, на: [www.ficecka.rs](http://www.ficecka.rs)

Трочлани жири, састављен од академских сликара, илустратора и цртача, представиће по 50 најбољих радова на завршној фестивалској смотри у Ечки (Зрењанин), 20. – 22. 11. 2024.

Уметнички директор – Предраг Пеђа Тодоровић, академски уметник чија дела поседују највећи музеји и колекционари широм света.

\*\*\*\*\*\*\*\*\*\*

**Сабориште спортске карикатуре и фотографије – СКИФ, „Пожаревац 2024“:**

Категорије: Основна школа, 1 – 4 разред; 5 – 8 разред; Средње школе, 1 – 4 разред; + 20 година

Сваки учесник конкурише са: једном фотографијом; једном карикатуром; или са једном фотографијом и једном карикатуром.

Фотографија треба да потиче са спортског полигона.

Карикатура је задата: НОВАК ЂОКОВИЋ

Радови се шаљу до 15. 9. 2024. на мејл: skif@gmail.com

Сви приспели радови биће видљиви на електронској адреси: [www.krosrts.rs](http://www.krosrts.rs)

Током Крос серије РТС-а у Пожаревцу (октобар), биће отворена изложба по 50 најуспешнијих фотографија и карикатура – по одлуци квалификованог жирија.

Галерија у Пожаревцу ће паралелно приказати и историју спортске фотографије и карикатуре, из архива „Политике“, „Борбе“ и Радио Београда.

**Чудесна библиотека**

**Урош Петровић**

Тамблвид је био градић у којем се није догађало готово ништа. Смештен на нелагодној удаљености од свега занимљивог, таворио је у углу мапе, попут напуштене паучине. Једини посетиоци са стране били су они котрљајући жбунови, који углавном служе само да посведоче да се сцена одвија у некој забити.

Најзанимљивије што се годинама уназад догодило у учмалом Тамблвиду била је куповина великог плаца од стране мистериозионог богаташа из далека – господина Вата Склопкија. Дошао је лично само једном (и то траљаво маскиран), када је показао прстом на пространо, запуштено земљиште прекривено бокорима најразличитијег корова и спорадичним, самониклим дрвећем. Потом су љубичастим хеликоптерима нахрлили радници са шлемовима исте боје, те подигли ограду толико високу да је надвисивала све куће у вароши.

Љубичасту, наравно.

Потом све беше закључано, и напуштено. Град је поново утонуо у своју тескобну колотечину.

Од када су деца Тамблвида знала за себе, тај тајанствени простор усред града био је недоступан чак и погледима. Људи су толико навикли на тај забрањени, заборављени кварт да никога више нису чудиле ни бројне пузавице које су се попут пипака хоботнице преливале преко ограде, као да желе да побегну напоље.

“Замисли какво је то сада игралиште! Као у *Књизи о џунгли*! Хајде да направимо тунел и уђемо унутра!”, предложио је радознали Давид својој млађој сестри Андреи и њеном најбољем другару, ћутљивом предшколцу Сурију.

Договорише се да Андреа чува стражу док дечаци копају, а да сво троје заједно кришом уклањају ископану земљу и улаз у још недовршени тунел маскирају лепезастим букетима папрати.

Једног преподнева, подземни пролаз је коначно био завршен.

“Као зечија рупа у *Алиси у Земљи чуда*!”, примети девојчица док су се увлачили.

Убрзо избише унутар скривеног кварта. Све око њих је изгледало толико дивље да су имали осећај да су се изместили и у простору и у времену.

“Ух, ово је као у књизи *Изгубљени свет*!”, рече Давид усхићено.

Опрезно почеше да се пробијају кроз изџигљало растиње.

Тако набасаше на куполу од клесаног камена, у самом средишту прашуме. У њу је могло да се уђе само кроз уски, замрачени отвор, таман толики да се кроз њега провуче дете.

Чак се и Давид, једва нешто крупнији од остатка дружине, једва провукао.

Усред куполе, на месту на које је указивао уски зрак дневне светлости, налазило се камен, у којег је било заривено клесарско длето.

“Као у бајци *Мач у камену*!”, примети Андреа.

Тада приметише и уклесани текст.

“Ово је камен темељац. Ко из њега извади ово длето, претвориће се у камен и вечно, на овом месту, такав постојати!”, гласио је узнемирујући натпис.

Давид и Андреа су једва стигли и да прочитају те две реченице, а малени Сури, који још увек није знао да чита, вешто је зграбио челичну алатку, извукао је из камена и поносно подигао.

“Неее!”, престрављено узвикнуше брат и сестра, хорски високо.

Било је прекасно! Длето беше извађено из камена!

Препаднута деца брзо побегоше напоље. Искобељали су се из тунела таман да угледају прве љубичасте хеликоптере како надиру са небеса.

Шта се то догађало?

Испоставило се да је мистериозни богаташ са почетка приче, Ват Склопки, купио неколико пространих грађевинских земљишта прикладних за изградњу великог забавног парка званог Чудесна библиотека, у којем би посетиоци моги да уживо искусе незаборавне пустоловине из чувених књига за децу, Међутим, тај промућурни чудак није желео да неки град почасти величанственом атракцијом тек тако.

Зато би, као прво искушење, поставио високу ограду – ту би препреку савладао само неко изузетно спретан и радознао. Потом би унутра сместо камену куполу са малим улазом - ту би могло да се провуче само дете. Последњи испит, извлачење длета и поред застрашујућег пророчанства, недвосмислено би говорио да је задатак испунио неко ко је баш храбар. Е, само варош са таквом децом заслужује Склопкијев забавни парк!

Извлачење длета покренуло је радио сигнал, који је упалио љубичасту лампицу у Ватовој канцеларији.

“Шифра Љубичасто! Одредиште Тамблвид! Неко радознао, мали и храбар је покренуо сигнал! Подижи ескадрилу! Крећемо са радовима одмах!”, одзвањало је радио везом под љубичастим шлемовима.

Господин Ват Склопки није штедео ни на чему – на зараслом земљишту је ускоро никла Чудесна библиотека, најдивнији забавни парк који се може замислити. Изнад улаза, на шареној табли у облику бумеранга, писало је: *Знање нас чини великима*!

У Тамблвиду више никада није било досадно! Тај градић је постао надалеко познат те је привлачио бескрајне реке гостију сваке године. Атмосфера у њему поста карневалска – живахна и весела.

А застрашујуће пророчанство? Оно се сасвим испунило: Давид, Андреа и Сури, у знак захвалности за исказану дечију храброст и радозналост, добише своје камене скулптуре на фонтани на централном тргу Чудесне библиотеке, баш на месту оне куполе у коју су онако храбро и радознало крочили.